text: Fire anholdt efter ny bande-ballade
  18 april 2018 kl. 03.57
  Fire unge mænd har tilbragt natten til onsdag i arresten efter to episoder tirsdag eftermiddag og aften, der udspringer af den løbende bandekonflikt i Esbjerg. 
  
  Først blev køller og flasker kort efter klokken 15 brugt som våben i gadekryds tirsdag eftermiddag. 
  Senere ved 19.30-tiden tirsdag aften kørte en hvid stationcar med medlemmer fra en af banderne ind i en anden bil, så den havnede i et hegn og ikke kan køre fra stedet, mens den hvide bil tog flugten. 
  Onsdag morgen oplyser Syd- og Sønderjyllands Politi, at natten er forløbet uden yderligere episoder.
  Allerede mindre end 45 minutter efter den første episode tirsdag eftermiddag anholdte politiet fire unge mænd i en bil. Disse fire sigtes for at være en del af det første sammenstød tirsdag eftermiddag.
  - De har tilbragt natten i vores varetægt - og vil sandsynligvis komme i grundlovsforhør i løbet af dagen, siger vagtchef Henrik Sønderskov, Syd- og Sønderjyllands Politi, til TV SYD.
  
  